Peste 140 de judecători și procurori din toată țara protestează față de proiectul de modificare a Statulului Magistraților care prevede, printre altel,e intrarea juriștilor cu vechime în branșă doar pe bază de interviu. Într-un memoriu de protest, aceștia susțin că reintroducerea numirii directe în funcţia de judecător ori procuror a magistraților asistenți și a avocaților cu o vechime de cel puțin 18 ani, deci fără concurs, ar da undă verde numirilor politice.

O comisie a Consiliului Superior al magistraturii a discutat săptămâna trecută o propunere de modificare a Statutului Magistraților. Printre modificări se află reintroducerea numirii directe în funcţia de judecător ori procuror a magistraţilor asistenţi şi a avocaţilor cu vechime de cel puţin 18 ani, exclusiv pe bază de interviu și reintroducerea prevederii privind numirea foştilor magistraţi cu vechime de minim 10 ani în funcţii vacante la instanţe sau parchete. Cei 141 de magistrați consideră că propunerile sunt inexplicabile și vor avea consecințe grave asupra sistemului judiciar . Astfel, pe lângă faptul că ele sunt discutate netransparent, odată adoptate, ele ar reprezenta o întoarcere la vremuri criticate dur în rapoartele MCV ale Uniunii Europene, deci un puternic regres pentru Justiție. Magistrații spun că intrarea în sistemul judiciar doar pe bază de interviu ar permite exercitarea unor influențe politice. În scrisoarea publică, protestatarii dau și exemple de întrebări adresate candidaților în perioada 2004-2008, înainte de reformarea Justiției, când numirile se făceau pe bază de interviu. „ce spuneţi când intraţi în sala de judecată?, cum reacţionaţi când un justiţiabil stă cu căciula pe cap în sală?, care este competenţa judecătoriilor?” Astfel de întrebări pot fi calificate cu multă îngăduinţă formale, de către orice absolvent al facultăţilor de drept, se mai arată în protestul magistraților.